Document ID: 31997R2331

31997R2331
L 323/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2331/97 НА КОМИСИЯТА
от 25 ноември 1997 година
относно установяване на специални условия за предоставяне на възстановяване при износ по отношение на някои продукти от свинско месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2759/75 на Съвета от 29 октомври 1975 г. относно общата организация на пазара на свинско мес (1), последно изменен с Регламент (ЕО) № 3290/94 (2), и по-специално член 13, параграф 12 и член 22 от него,
като взе предвид Регламент (ЕИО) № 386/90 на Съвета от 12 февруари 1990 г. относно контрола върху износа на селскостопански продукти, за които са отпуснати възстановявания или други суми (3), изменен с Регламент (ЕО) № 163/94 (4), и по-специално член 6 от него,
като има предвид, че член 13 от Регламент (ЕИО) № 3665/87 на Комисията от 27 ноември 1987 г. относно определяне на общи подробни правила за прилагане на системата на възстановявания при износ за селскостопанските продукти (5), последно изменен с Регламент (ЕО) № 2114/97 (6), предвижда да не се предоставя възстановяване при износ, когато продуктите или стоките не са с коректно и добро търговско качество във вида, в който се изнасят;
като има предвид, че все пак се оказа, че тези изисквания не са достатъчни, за да се осигури прилагането на единни условия спрямо възстановяванията при износ за някои от продуктите, изброени в член 1, параграф 1 от Регламент (ЕИО) № 2759/75;
като има предвид, че поради тази причина следва да се предвидят на нивото на Общността допълнителни условия относно продуктите от средно качество и даващи възможност да се откаже възстановяването за продукти от по-ниско качество;
като има предвид, че следва да бъдат създадени разпоредби за допълнително качество в случай на продукти, попадащи под кодове по КН 1601 00 99 и 1602 49 19, които не съдържат птиче месо и за които следва да се определят високи критерии за качество, за да се ограничи предоставянето на възстановявания за подобни продукти, когато количествата, за които са подадени заявления за издаване на износни лицензии, надвишават или има вероятност да надвишат традиционните количества;
като има предвид, че следва да бъдат създадени разпоредби за извършването на проверки, за да се осигури спазването на настоящия регламент; като има предвид, че тези проверки се извършват съгласно Регламент (ЕО) № 2221/95 на Комисията от 20 септември 1995 г. относно определяне на подробни правила за прилагането на Регламент (ЕИО) № 386/90 на Съвета по отношение на физическите проверки, извършвани по време на износ на селскостопански продукти с право на възстановяване (7), изменен с Регламент (ЕО) № 1167/97 (8), и трябва да включват по-специално органолептично изследване и физичен и химичен анализ; като има предвид, че във връзка с това е предвидено заявлението за възстановяване при износ да се придружава от писмена декларация, че въпросните продукти отговарят на изискванията, предвидени в настоящия регламент;
като има предвид, че за да се осигури стандартизиране на физичните и химичните проверки, е необходимо да се предвидят определени точно дефинирани анализи;
като има предвид, че освен това бяха извършени промени относно броя на продуктите, за които се предоставя възстановяване при износ, както и относно позоваването на съответните регламенти; като има предвид, че във връзка с това, с цел опростяване на административната процедура, следва да се отмени Регламент (ЕИО) № 171/78 на Комисията от 30 януари 1978 г. относно специалните условия за предоставяне на възстановяване при износ на определени продукти в сектора на свинското месо (9), последно изменен с Регламент (ЕИО) № 1526/92 (10);
като има предвид, че мерките, предвидени в настоящия регламент, са в съответствие със становището на Управителния комитет по свинското месо,
ПРИЕ НАСТОЯЩИЯ РЕГЛАМЕНТ:
Член 1
1. Без да се засягат останалите разпоредби на Общността и, по-специално, разпоредбите на Регламент (ЕИО) № 3665/87, възстановяванията при износ за продуктите, изброени в приложение I, се предоставят само:
a)
ако отговарят на изискванията, съдържащи се в приложението,
и
б)
ако в клетка 44 от декларацията за износ се съдържа изразът „стоки, отговарящи на изискванията на Регламент (ЕО) № 2331/97“.
2. За целите на настоящия регламент продуктите, произведени за човешка консумация и годни за такава консумация поради използваните суровини, приготвянето им в задоволителни хигиенни условия и тяхната опаковка, се считат за продукти с коректно и добро търговско качество по смисъла на член 13 от Регламент (ЕИО) № 3665/87.
Член 2
При провеждане на проверките по член 5 от Регламент (ЕО) № 2221/95, проверките върху продуктите, обхванати от настоящия регламент, включват:
a)
органолептично изследване
и
б)
физични и химични анализи, извършвани с използване на методите, посочени в приложение II.
Член 3
Регламент (ЕИО) № 171/78 се отменя.
Член 4
Настоящият регламент влиза в сила в деня на публикуването му в Официален вестник на Европейските общности.
Настоящият регламент се прилага от 1 декември 1997 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 ноември 1997 година.

Labels: 0
3
17